text: Politiet indstiller eftersøgning
  30 november 2012 kl. 15.04
  Politiet har siden onsdag ledt efter en ældre bosnisk mand. Nu er eftersøgningen stoppet.
  Eftersøgningen af en ældre bosnisk, dement mand, er nu opgivet.
  Han er ikke set siden en hjemmehjælper forlod ham onsdag aften. Han var da iført pyjamas.
  Der har både været involveret hunde og hjemmeværn i eftersøgningen, som primært har været omkring hans hjem i Finlandskvarteret på Nørremarken i Vejle - men forgæves.
  Politiet opfordrer fortsat folk til at se efter i kælderskakter og andre steder, hvor man kan finde ly.
  Manden er som nævnt en 75-årig bosnisk dement mand, 160 cm høj og tynd - i forhold til fotoet er hans hår i mellemtiden blevet gråt.
  Han var iført nattøj, da hjemmeplejen forlod ham onsdag klokken 22.00 - men han kan have taget blå jeans eller blå joggingbukser på senere - og evt. skjorte og sorte sko.
  Det er uklart, om han var iført en jakke.
  